



PARLAMENTUL ROMÂNIEI

CAMERA DEPUTAŢILOR

COMISIA JURIDICĂ,

DE DISCIPLINĂ ŞI IMUNITĂŢI

Bucureşti, 24. 05. 2001

Nr. 78

 A V I Z 

asupra propunerii legislative privind despăgubirea

 persoanelor fizice care au subscris unităţi 

de fond la Fondul Naţional de Investiţii 
În conformitate cu prevederile art.89 din Regulamentul Camerei Deputaţilor, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind despăgubirea persoanelor fizice care au subscris unităţi de fond la Fondul Naţional de Investiţii, trimisă cu adresa nr.78 din 23 aprilie 2001, înregistrată sub nr.570/XVIII/11 din  23 aprilie  2001.
În conformitate cu prevederile art.110 alin.(1) din Constituţia României, Guvernul şi-a exprimat punctul de vedere la data de 30 martie 2001 precizând că nu susţine promovarea acestei iniţiative legislative pentru următoarele considerente:


- promovarea acestei iniţiative legislative ar influenţa hotărârea organelor judecătoreşti, întrucât soluţionarea fondului problemei este de competenţa exclusivă a acestor organe. S-ar aduce astfel atingere principiului separării puterilor în stat;


- prin promovarea acestei iniţiative s-ar crea un precedent ce ar putea fi invocat de persoane care au pierdut sume investite în alte fonduri sau jocuri de noroc, şi în alte căror dosare încă nu s-a pronunţat o hotărâre;


- conform prevederilor Legii nr.18/1999 a datoriei publice, emisiunea titlurilor de stat ar însemna preluarea la datoria publică internă a sumelor de bani revendicate, ori nu este posibilă afectarea surselor publice, deoarece ar afecta bugetul de stat;


- atunci când statul dispune prin lege, despăgubiri sau restituiri, se are în vedere caracterul reparatoriu pentru o pagubă injustă şi nu nerealizarea unui interes de câştig pe piaţa capitalului de risc.



Potrivit prevederilor art.60 din Regulamentul Camerei Deputaţilor, comisia a examinat propunerea legislativă menţionată mai  sus în şedinţa din 24 mai 2001 şi faţă de precizările Guvernului, cu majoritate de voturi,  a hotărât  să  propună respingerea acestei iniţiative legislative.


În raport de obiectul şi conţinutul său, proiectul de lege face parte din categoria legilor ordinare.

                       PREŞEDINTE,                                        SECRETAR, 

     dr. Ionel Olteanu                                    Carmen Dumitriu

        red.consilier

  Georgeta Panoviciu

 dact. Silvia Trandafir

